Produksjonen hadde vært planlagt i vel tre år fram til sendestart. I likhet med tidligere sakte-TV-sendinger ble sendingene produsert fra et mobilt kontrollrom. Regikontrollen, som var plassert i en gumpi, en slags liten hytte med meier, var bemannet med en produsent, en lydansvarlig og en kamerakontrollør, som sammen sørget for å hente inn lyd og bilde fra de forskjellige kameraene og velge hva som skulle sendes videre. Gumpien hadde over 40 antenner på taket for å ta i mot og sende trådløst mellom de forskjellige enhetene. Den ble trukket av en Bv 206 beltevogn, og bak hang enda en gumpi med aggregater, reserveutstyr og batteriladere.